Politiet lancerer torsdag et nyt redskab i bekæmpelsen af salg og køb af hash. Redskabet fungerer ligesom et alkometer ved at det kan måle hash og andre stoffer i blodet.

Det såkaldte narkometer giver politiet helt andre muligheder for at straffe især bilister, der kører hashpåvirkede rundt.

Sådan straffes kørsel med hash i blodet: Hvis man kører bil med hash i blodet, risikerer man følgende straffe: 1. gang: Bøde 1/25 brutto-årsløn, ubetinget frakendelse af kørekortet i tre år. 2. gang: 10 dages fængsel, ubetinget frakendelse af kørekortet i fem år. 3. gang: 20 dages fængsel, ubetinget frakendelse af kørekortet i 10 år. 4. gang: 30 dages fængsel, ubetinget frakendelse af kørekortet i 10 år. Kilde: Københavns Politi

- Ved at ramme købere og brugere hårdt, rammer vi de egentlige bagmænd, nemlig leverandørerne og sælgerne, og det er hovedformålet, forklarer Poul Kjeldsen, leder af Task Force Pusherstreet, Københavns Politi.

Advarer brugere

Derfor advarer politiet nu købere og brugere mod at hente deres hash i Pusherstreet.

- For hvis man kører i påvirket tilstand falder hammeren, og den falder hårdt, siger Poul Kjeldsen.

Hashhandel i Pusherstreet

Narkometeret er derfor et nyt redskab i politiets kamp mod den organiserede hashhandel i Pusherstreet. Og ifølge politiet selv kan de ramme både købere og brugere af hash, der bliver solgt i Pusherstreet på Christiania.

- Vores strategi er at ramme sælgere, købere og leverandører, så vi på den måde kan komme den organiserede kriminalitet i Pusherstreet til livs, siger vicepolitiinspektør Poul Kjeldsen.